OBH 4477/1997.
Az állampolgári jogok országgyűlési biztosának jelentése
Ügyintéző: dr. Somosi György

Az eljárás megindítása

Panaszos az állampolgári jogok országgyűlési biztosához intézett beadványában előadta, hogy a balástyai Általános iskola közvetlen közelében egy kereskedelmi Kft. növényvédő szer raktárt működtet. Sérelmezi, hogy a raktárban nagy mennyiségű növényvédő szert és műtrágyát tárolnak, mindössze néhány méterre az iskola konyhájától és élelmiszerraktárától.
Mivel a rendelkezésemre álló információk alapján az alkotmányos jogsértést kizárni nem lehetett, megkerestem az Állami Népegészségügyi és Tisztiorvosi Szolgálat Csongrád Megyei Intézetét, valamint a település jegyzőjét.
Megkeresésemben tájékoztatást kértem az Intézet vezetőjétől az üggyel kapcsolatos álláspontjáról és az eddig megtett intézkedésekről.
A tényállás további tisztázása érdekében munkatársam a település jegyzőjével telefonbeszélgetést folytatott.

A megállapított tényállás

A jelenleg növényvédő szer raktározására szolgáló épületben korábban Nevelőotthon működött. 1992. szeptemberében született az a döntés, hogy a megyei önkormányzat felszámolja a Nevelőotthont. Az épületet a Kft. tulajdonosa szerezte meg.
1995. április 27-én a Polgármesteri Hivatal működési engedélyt adott a növényvédő szer és műtrágya nagykereskedelmi raktár üzemeltetéséhez.
1996. október 4-én érkezett az Állami Népegészségügyi és Tisztiorvosi Szolgálat Csongrád Megyei Intézetébe a balástyai Általános Iskola mellett működő növényvédő szer raktárral kapcsolatos panaszlevél. Az aláírók állásfoglalást kértek az országos hatóság bevonásával arra vonatkozóan, hogy a Kft. által folytatott tevékenység káros-e a fiatal, fejlődő szervezetre, a gyermekek egészségére az iskola és a főzőkonyha közelsége miatt.
1996. október 11-én a Kft. telephelyén tartott helyszíni szemle során az Intézet munkatársai megállapították, hogy a Kft. növényvédő szer és műtrágya kis-és nagykereskedelmi forgalmazását, mezőgazdasági gépek árusítását végzik.
A volt nevelőotthon összes helyiségében végzett tevékenységhez az ÁNTSZ Szeged Városi Intézete 1995. március 29-én a 2721-2/95. sz. szakhatósági állásfoglalásban hozzájárult, majd névváltozás miatt lefolytatott eljárás során 1996. január 25-én a 2464-2/96-34. sz. szakhatósági állásfoglalásában továbbra is engedélyezte a tevékenységet változatlan körülmények között.
A Megyei Intézet vezetője 1996. október 29-én kelt levelében az ÁNTSZ Országos Tisztifőorvosi Hivatalától szakvéleményt kért arra vonatkozóan, hogy a növényvédő szer közelsége okozhat-e a gyermekek körében egészségkárosodást. A választ a Csongrád Megyei Intézet 1997. március 18-án kapta meg.
Az Intézet 1997. április 2-án küldött levelében ismertette a település jegyzőjével a Johan Béla Országos Közegészségügyi Intézet és az Országos Tisztifőorvosi Hivatal állásfoglalását az Általános Iskola közvetlen szomszédságában történő növényvédő szer forgalmazásával kapcsolatos ügyben.
Az Intézet 1997. április 14-én kelt levelében tájékoztatta panaszost arról, hogy az Országos Tisztiorvosi Hivatal állásfoglalását további ügyintézés céljából továbbította a település jegyzőjének.
Balástya Község Jegyzője 1997. június 10-én kelt 737-2/1997. számú határozatában a nevelőintézet megnevezésű ingatlan udvarán és a meglévő épületben "Kereskedelmi iroda és raktár" új funkció létesítésére a rendeltetésimód változást nem engedélyezte. Egyúttal kötelezte a Kft-t, hogy a növényvédő szerek tárolását és forgalmazását 1997. augusztus 31-ig, a műtrágyák tárolását és forgalmazását 1997. október 31-ig szüntesse meg.

Az ügy jogszabályi háttere

Az üzletek működéséről és a belkereskedelmi tevékenység folytatásának feltételeiről szóló 4/1997. (I. 22.) Korm. rendelet 3. § (1) bekezdése szerint a kereskedő az üzlet működési engedélyének (a továbbiakban: működési engedély) kiadását az üzlet helye szerint illetékes település (község, város, megyei jogú város, fővárosi kerület) jegyzőjétől (a továbbiakban: jegyző) kérheti.
A (2) bekezdés úgy rendelkezik, hogy a működési engedély kiadási kérelemhez a kereskedőnek csatolnia kell: a kereskedelmi tevékenység végzésére jogosító okirat, az üzlethelyiség használatára való jogosultságot igazoló okirat hiteles másolatát, továbbá a 4. § szerinti előzetes szakhatósági hozzájárulásokat, valamint, ha a tevékenység gyakorlását jogszabály más hatóság engedélyéhez is köti, az engedély hiteles másolatát.
A 4. § a) pontja alapján az üzlet működésének engedélyezésében közreműködő hatóság az Állami Népegészségügyi és Tisztiorvosi Szolgálat városi intézete, fővárosi kerületi intézete (a továbbiakban: ÁNTSZ), ha az üzletben élelmiszert, vegyi árut, gyógynövényt, illóolajat értékesítenek, továbbá vendéglátó üzlet, kereskedelmi szálláshely, mozgóárusítás esetén, ha az üzletben élelmiszer helyben fogyasztása történik, valamint élelmiszer és étel házhoz szállítása esetén.
Az 5. § (1) bekezdése szerint a jegyző a 3. § (2) bekezdésében és a 4. §-ban előírt okiratok, hozzájárulások, engedélyek megléte esetén köteles kiadni az 1. számú mellékletben meghatározott üzletkörre vonatkozó 2. számú melléklet szerinti működési engedélyt.
A 28. § (2) bekezdése alapján a rendelet hatálybalépésekor már működő üzlet esetén a kereskedőnek a hatálybalépést követő 6 hónapon belül kell a jegyzőtől megkérnie a rendelet 2. §-ában meghatározott működési engedélyt. Ennek elmulasztása esetén az üzlet tovább nem működhet.

Az érintett alkotmányos jogok

Az Országgyűlési Biztos eljárása során a következő alkotmányos jogokat vizsgálta az üggyel kapcsolatban.

A Magyar Alkotmány 2. § (1) bekezdése szerint a Magyar Köztársaság független, demokratikus jogállam.
A 18. § kimondja, hogy a Magyar Köztársaság elismeri és érvényesíti mindenki jogát az egészséges környezethez.
A 70/D. § (1) bekezdése úgy szól, hogy a Magyar Köztársaság területén élőknek joguk van a lehető legmagasabb szintű testi és lelki egészséghez.
A (2) bekezdés kimondja, hogy ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg.

A vizsgálat megállapításai

A Johan Béla Országos Közegészségügyi Intézet és az Országos Tisztifőorvosi Hivatal állásfoglalása szerint az egészségkockázat értékelése szempontjából nem szerencsés az iskola tőszomszédságában, de a település központjában sem növényvédő szer raktárt üzemeltetni. A növényvédő szer raktár potenciális vegyi baleseti forrást jelenthet. Az állásfoglalás szerint átmeneti intézkedésként javasolható esetlegesen határidőt szabni a kitelepítésre és ezen időszak alatt szigorú követelményeket meghatározni a rakodás, szállítás időpontjára vonatkozóan a kiporzás maximális megakadályozása érdekében.
A jegyző a 737-2/1997. számú határozatának indokolásában arra hivatkozott, hogy a helyszíni szemle során - az illetékes szakhatóságok közreműködése és kiadott szakvéleménye alapján - megállapította, hogy az ingatlanon és az épületben a kérelemben meghatározott nagykereskedelmi növényvédő szer- és műtrágyatárolási tevékenységek nem folytathatók. Ezen termékek tárolásához és forgalmazásához szükséges, a korábbi nevelőintézeti funkciótól eltérő épülethasznosítás engedélyezésével kapcsolatban egyrészt építésrendészeti szempontból merült fel kifogás, másrészt az ÁNTSZ Szeged Városi Intézete által 1997. június 10-én kiadott szakhatósági állásfoglalásban megfogalmazottak sem tették azt lehetővé.
Mivel a növényvédő szerek és műtrágyák tárolását és forgalmazását a határozat értelmében 1997. augusztus 31-ig, illetve 1997. október 31-ig meg kell szüntetni, a beadványban szereplő panasz orvoslást nyert, melyre tekintettel az ügyben további intézkedést tenni most nem tartok szükségesnek, de az ügy folytatását nyomonkövetem.

Budapest, 1997. június 18.

Gönczöl Katalin